User:Bhuvaneswari Sithanathan/sandbox

சிங்கப்பூரில் இருமொழிக் கல்வி சிங்கப்பூர் வரலாறு சின்னஞ்சிறிய குடியரசு நாடான சிங்கப்பூர், மிக குறுகிய காலத்தில் அசுர வளர்ச்சியடைந்து, உலகின் வளர்ச்சியடைந்த நாடுகளில் ஒன்றாகத் திகழ்கிறது. இதற்குச் சிங்கப்பூரின் புவியியல் அமைவிடமும், சிங்கப்பூரில் வாழும் மக்களின் தொழில் முனைப்பு திறனும், மற்றும் இவ்விரண்டு அடிப்படை காரணங்களினால் வணிகம், தகவல் தொடர்புத்துறை, நிதி நிறுவனங்கள் ஆகியவற்றில் கண்டுள்ள முன்னேற்றமும் தான் காரணங்களாக விளங்குகின்றன. ஆங்கிலேயர்கள் சிங்கப்பூரை ஆட்சி புரிய தொடங்கிய காலத்திலேயே பல நாடுகளைச் சேர்ந்த குடிமக்கள் சிங்கப்பூருக்கு திரவியம் தேடக் குடியேறினர். பின்பு பலர் இங்கேயே குடியுரிமைப் பெற்றுத் தங்கிவிட்டனர். பல்வேறு இனங்களைச் சேர்ந்த குடியேறிகளின் காரணமாக, சிங்கப்பூர் ஒரு பன்மொழி சமூகமாக உருவெடுத்தது. ஹாக்கியன், கான்டனீஸ், தியோசியோவ், மேன்டரின், மலாய், தமிழ், மலையாளம், பஞ்சாபி, ஆங்கிலம் போன்ற வேறுபட்ட மொழிகளில் பேசிக்கொண்டிருந்தனர் சிங்கை வாழ் மக்கள். இதனால், சிங்கப்பூரின் பள்ளிகள், வெவ்வேறு மொழிகள்- ஆங்கிலம், மலாய், சீனம், தமிழ்- அடிப்படையில் இயங்கி வந்தன. வேலை வாய்ப்புகள் பெற, ஆங்கில அறிவுதான் தேவை என்ற மனப்பான்மை சிங்கப்பூர் மக்களிடைய வேரூன்றிவிட்டது. வீடுகளில் தாய் மொழி புழக்கம் குறைந்து, ஆங்கில ஆதிக்கம் மேலோங்கிற்று. சிங்கப்பூரில் இரு மொழி கொள்கை உருவான சூழல் சிங்கப்பூர் 1965 இல் புதுக்குடியரசாக உருவானபோது, சிங்கப்பூர் அரசாங்கம் கல்விக்கு முதன்மை முக்கியத்துவம் அளித்தது. சிங்கப்பூரில் கல்வி, திறமை, பன்னாட்டுக் கருத்துகள், அறிவை வரவேற்கும் திறந்த மனப்பான்மை போன்றவை ஊக்குவிக்கப்பட்டன. இவற்றில் வளர்ச்சி காண ஆங்கிலமொழியின் முக்கியத்துவம் வலியுறுத்தப்பட்டது. இவ்வாறு ஆங்கிலம் மீது அதீத நாட்டம் செலுத்தி, நவீனமயமாகும் உத்வேகத்தில் சிங்கப்பூரர்கள் தாம் “’ஆசியர்’ என்னும் உணர்வையும் அடையாளத்தையும் இழந்து, பண்பாடு இழந்தவர்களாக ஆகிவிடுவார்களோ என அரசாங்கம் கவலைப்பட்டது. இந்த கவலைதான், சிங்கப்பூரில் இருமொழி கல்விமுறை உருவாக வித்தாக இருந்தது. தாய்மொழியில் தேர்ச்சி பெறுவதும், பண்பாட்டுப் பாரம்பரியங்களைச் சரியாகப் புரிந்துகொண்டு பெருமிதத்துடன் பின்பற்றுவதை வலியுறுத்தப்பட்டது. அக்காலக்கட்டத்தில்தான் அறநெறிக் கல்வியும், சமயக் கல்வியும் அறிமுகப்படுத்தப்பட்டன. சிங்கப்பூரின் இருமொழிக் கல்விமுறை, கல்விரீதியாக நமது மக்களுக்கு பலம் சேர்த்தது மட்டுமின்றி, சமூகரீதியாகவும் அவர்களுக்கு பயனளித்து, சமுதாயத்திற்கு வலுசேர்த்தது. ஆங்கிலம், பொருளியல் ரீதியாக சிங்கப்பூர் உலக அளவில் முன்னேறவும், தொழில்நுட்ப துறையில் வீற்றிருக்கவும் துணைப்புரிந்தது. தாய்மொழியோ, சிங்கப்பூர் மக்களின் உள்ளத்தையும், எண்ணத்தையும் பண்படுத்தி, மனோபலம் கூடியவர்களாக திகழ உதவியது. பிழைப்பிற்கு ஆங்கிலம், மன செழிப்புக்கு தாய்மொழி என்ற நிலையை இந்த இருமொழிக் கல்வி திட்டம் உருவாக்கியது. ஆங்கிலத்தைக்கொண்டு, மேலைநாடுகள் மத்தியில் தலை நிமிரும் வேளையில், மேலைநாட்டு வாழ்க்கைமுறை நமது ஆசிய பண்பாட்டையும் ஒழுக்கநெறிகளையும் கலைத்துவிடாமல் இருக்க தாய்மொழி உதவும் என்று சிங்கப்பூர் அரசாங்கம் நம்பியது.

சிங்கப்பூரில் இருமொழிக் கொள்கை உலக மயமாதலாலும் அறிவியல் தொழில்நுட்ப வளர்ச்சியினாலும் ஆங்கில மொழி அறிந்திருப்பது மிகவும் அவசியமாகக் கருதப்பட்டது. அதேவேளையில் நம்முடைய கலாசாரங்களின் விழுமியங்களையும் ஆசிய மொழிகளையும் பாதுகாத்துக்கொள்ளுவதும் முக்கியமாகக் கருதப்பட்டது. அத்தோடு, பல்லின மக்கள் தம் கலாசார மரபுகளைப் பேணும் நோக்கத்தில் ஒவ்வோர் இனத்தவரும் ஆங்கிலத்தோடு தம் தாய்மொழியையும் (சீனம், மலாய், தமிழ்) கற்றுக்கொள்ள வேண்டும் என்று எதிர்பார்க்கப்பட்டது. இந்நான்கு மொழிகளுக்கும் சிங்கப்பூரில் சம உரிமை உண்டு. ஆகவே, நடைமுறைத் தேவைகளுக்கு ஏற்பச் சிங்கப்பூரில் இருமொழிக் கொள்கை வகுக்கப்பட்டது. தாய்மொழியோடு ஏனைய பாடங்களும் ஆங்கில மொழியில் கற்பிக்கப்படும்போது ஒவ்வொரு சிங்கப்பூர் மாணவரும் பள்ளிக் கல்வியைக் கற்று முடிக்கும்போது ஆங்கிலத்திலும் தாய்மொழியிலும் தேர்ச்சி பெற்றிருப்பார். தமது இனக்குழுவுடன் தாய்மொழியிலும் ஏனைய இனக்குழுவினருடன் ஆங்கிலத்திலும் தொடர்புகொள்ள இருமொழிக் கொள்கை வகை செய்யும். சிங்கப்பூர் உலகப் பொருளாதாரத்தில் தலை நிமிர்ந்து நிற்கவும் அதன் கலாசார விழுமியங்களை உள்வாங்கிக்கொள்ளவும் இவ்வாறான இருமொழிக் கல்வி உதவும்.

நடைமுறையில் இருமொழிக் கொள்கை சிங்கப்பூரில், இருமொழிகளில் ஒருவர் கல்வி தேர்ச்சிப் பெற்றிருப்பது என்பது இப்போது அடிப்படையாகிவிட்டது இருமொழிக் கல்வி கொள்கையே இன்று வரை சிங்கப்பூரில் கடைப்பிடிக்கப்பட்டு வருகிறது. சிங்கப்பூரின் இருமொழிக் கொள்கையின் தாக்கம் பற்றி ஆராய்ந்த அறிஞர்கள் பலர், இக்கொள்கையானது சிங்கப்பூரின் பொருளாதார வெற்றிக்கும், அரசியல் சமூக உறுதிப்பாட்டிற்கும், தேசிய வளர்ச்சிக்கும் பெரிதும் கைக்கொடுத்திருப்பது வெளிப்படையாக உள்ளது என்று கருத்து தெரிவித்துள்ளனர். புவனேஸ்வரி & பூர்ணிமா அண்டர்சன் தொடக்கக் கல்லூரி